Εδουάρδος Χέιστινγκς, 1ος βαρόνος Χέιστινγκς του Λάφμπορω

μικρογραφία|150εσ|Το οικόσημο τού σερ Εδουάρδου Χέιστινγκς 1ου βαρόνου Χέιστινγκς τού Λάφμπορω, Ιππότη τής Περικνημίδος, όπως εκτίθεται στη θέση του στο παρεκκλήσιο τού Αγίου Γεωργίου.

Ο Εδουάρδος Χέιστινγκς, 1ος βαρόνος Χέιστινγκς του Λάφμπορω, Ιππότης τής Περικνημίδος, Ιδιαίτερος Σύμβουλος, αγγλ.: Edward Hastings, 1st Baron Hastings of Loughborough KG PC (π. 1521 στο Λάφμποροω, Λέστερσιρ - 1572) ήταν Άγγλος ευγενής, 4ος γιος τού Γεωργίου Χέιστινγκς 1ου κόμη τού Χάντινγκτον. Νυμφεύτηκε την Ιωάννα Χάρινγκτον, κόρη τού Ιωάννη Χάρινγκτον τού Μπάγκγουορθ, Λέστερσιρ π. το 1544.

Το 1545–1547 εκπροσώπησε το Λέστερ στο Κοινοβούλιο. Διετέλεσε υψηλός σερίφης τού Λέστερσιρ και υψηλός σερίφης τού Γουόρικσιρ το 1550, και βουλευτής τού Λέστερσιρ από το 1547 έως το 1553. Πολέμησε με τον αδελφό του εναντίον των Γάλλων, που βρίσκονταν μεταξύ Βουλώνης και Καλαί. Όταν η Μαρία Α΄ ανέβηκε στον θρόνο τον Ιούλιο τού 1553, χρησιμοποίησε το γεγονός ότι είχε λάβει εντολή από τον συγγενή του, τον Ιωάννη Ντάντλεϋ δούκα τού Νορθάμπερλαντ, για να συγκεντρώσει 4000 πεζούς από το Μπάκιγχαμσιρ για την υπηρεσία τής λαίδης Τζέιν Γκρέυ, ώστε να υποστηρίξει τη Μαρία. Ανταμείφθηκε με το αξίωμα τού Παραλήπτη της κυριότητας τού Λέστερ, ενός αγροτεμαχίου στο δουκάτο τού Λάνκαστερ, και λίγο αργότερα διορίστηκε Ιδιαίτερος Σύμβουλος και Κύριος τού Ιππικού. Διετέλεσε βουλευτής τού Μίντλσεξ από το 1553 έως το 1555.

Ο βασιλιάς Φίλιππος τής Ισπανίας τον εκτιμούσε τόσο πολύ, που τού δόθηκε σύνταξη 500 κορωνών αγγλικού χρήματος. Πήγε με τον λόρδο Πάτζετ ως απεσταλμένος στον αυτοκράτορα, με σκοπό να προσκαλέσει τον καρδινάλιο Ρέτζιναλντ Πολ στην Αγγλία, και το 1555 εξελέγη ένας από τούς Ιππότες Συντρόφους τού Τάγματος τής Περικνημίδος. Έγινε λόρδος Θαλαμηπόλος τού Νοικοκυριού στις 25 Δεκεμβρίου 1557, και βαρόνος Χέιστινγκς τού Λάφμπορω στις 19 Ιανουαρίου 1558.

Όταν απεβίωσε η Μαρία, αποσύρθηκε από τη δημόσια ζωή, και έγινε πολύ μελαγχολικός. Φυλακίστηκε, επειδή παρακολούθησε τη λειτουργία το 1561, αλλά αφέθηκε ελεύθερος, όταν έδωσε τον Όρκο τής Υπεροχής . Ίδρυσε το νοσοκομείο τού Στόουκ Πότζες, στο Μπάκιγχαμσιρ, τον Απρίλιο τού 1564.

Έζησε στο αρχοντικό (manor) Χάουζ στο κέντρο τού Λάφμπορω, και απεβίωσε τον Μάρτιο τού 1572 στο Στόουκ Πότζες. Στη διαθήκη του, αναφέρει τον φυσικό του γιο Εδουάρδο, στον οποίο θα δοθεί το αρχοντικό (manor) Μάικλκρετσε, στο Σόμερσετ όταν ενηλικιωθεί. Έδωσε το αρχοντικό του στο Μπόσγουορθ στον ανιψιό του Ερρίκο Χέιστινγκς 3ο κόμη τού Χάντινγκτον. Δεν αναφέρει τη σύζυγό του στη διαθήκη του, γεγονός που οδηγεί σε εικασίες, ότι μπορεί να ήταν αποξενωμένοι.

Τάφηκε στο παρεκκλήσιο που είχε κτίσει, που ονομάζεται παρεκκλήσιο Χέιστινγκς, και αποτελεί μέρος τής εκκλησίας τού Αγίου Γκιλ, στο Στόουκ Πότζες. 

Πρόγονοι

 Αναφορές 

Βιβλιογραφία
 Βιογραφικά στοιχεία

 Περαιτέρω ανάγνωση 
 Τζ. Νούτζεντ Μπελ, «Οι ευγενείς του Χάντινγκτον»
 J. Nicholls, «Η Ιστορία και οι Αρχαιότητες του Λέστερ»
 Cross, Claire, Ο Πουριτανός Κόμης, Η Ζωή του Χένρι Χάστινγκς, Τρίτου Κόμη του Χάντινγκτον, 1536-1596, Νέα Υόρκη: St. Martin's Press, 1966.

Κατηγορία:Οικογένεια Χέιστινγκς